Cashmere Cat

Magnus August Høiberg (født 1987, hjemby Halden) mest kjent under artistnavnet Cashmere Cat, er en norsk produsent og artist som spiller elektronisk musikk.

 Tidlig karriere 
Høibergs musikalske karriere startet på linjen for musikk, dans og drama ved Halden videregående skole, der han hadde turntables som sitt hovedinstrument.
Han ble senere norgesmester i DJ-grenen turntablism i 2006 og 2007 under artistnavnet «FINAL», og representerte Norge i verdensmesterskapet i platemiksing (DMC World DJ Championship Finals) i London i 2006–2009, der han endte som nummer 5 i 2008.

I september 2009 hadde han uroppføring av Concerto for DJ and String Ensemble sammen med Juniorsolistene under Kammermusikkfestivalen i Trondheim. Høiberg spilte på by:Larm i 2009 og 2010. Han opptrådte som DJ sammen med rapperen og musikeren LidoLido fra 2009 til 2012. Høiberg ble tildelt statens toårige arbeidsstipend for unge kunstnere i 2010, og signerte i 2011 en internasjonal forlagsavtale med SONY/ATV Music Publishing.

 Internasjonal anerkjennelse 
I 2011 droppet Høiberg artistnavnet FINAL, og startet to nye prosjekter som henholdsvis Magnus August og Cashmere Cat. I 2011/2012 ga Cashmere Cat ut remixer og edits av artister som Lana Del Rey og Jeremih som ble lagt merke til internasjonalt. Cashmere Cat ble i oktober 2012 rangert som nummer én på en liste over «25 Awesome Genre-Benders of 2012» i VIBE magazine, for sin edit av «No Lie» med 2 Chainz (featuring Drake).

Cashmere Cats EP Mirror Maru, utgitt i oktober 2012 på det belgiske plateselskapet Pelican Fly, fikk gode anmeldelser. Tittellåten Mirror Maru er inkludert i musikken til videospillet Grand Theft Auto V, som kom i september 2013.

I 2012/2013 spilte Cashmere Cat på flere av scenene og festivalene for elektronisk musikk i Europa. Høiberg reiste i januar 2013 til Los Angeles for å arbeide med studioproduksjoner, etter invitasjon fra den amerikanske produsenten Benny Blanco. Han gjorde samtidig sine første konserter i USA som Cashmere Cat.

Siden sommeren 2013 har Høiberg bodd på Manhattan, der han arbeider med egne og andres musikkproduksjoner, sammen med Benny Blanco, LidoLido og artister som Ariana Grande, Maroon 5, Jeremih og Wiz Khalifa. Han er også aktiv som liveartist på festivaler og klubber i USA, Asia, Australia og Europa. EP-en Wedding Bells ble utgitt på skotske Lucky Me Records i februar 2014.

 Samarbeid med superstjerner 
Cashmere Cat er produsent og «featured artist» på Ariana Grandes album My Everything, som toppet blant annet den amerikanske albumlisten i september 2014. Våren 2015 turnerte han med Ariana Grande som oppvarmingsartist på hennes verdensturné «The Honeymoon Tour». Singelen «Adore», gitt ut av Cashmere Cat på Interscope Records i mars 2015 med Ariana Grande som vokalist, gikk inn på Billboard Hot 100 i USA uken etter at den ble utgitt. Han fremførte «Adore» live sammen med Grande flere ganger i løpet av «The Honeymoon Tour».

På Kanye Wests album The Life of Pablo, utgitt i 2016, er Cashmere Cat kreditert som komponist og produsent på sangene «Wolves» og «Frank's Track», sammen med blant annet Sinjin Hawke. Høiberg har også i 2016 bidratt med låtskriving og produksjon på Britney Spears singel «Just Luv Me», fra hennes niende studioalbum. Øvrige Cashmere Cat-produksjoner og -komposisjoner fra 2016 og 2017 inkluderer bidrag på album fra artister som The Weekend (fire låter på Starboy), Tory Lanez (to låter på I Told You), Travis Scott (Birds in the Trap Sing McKnight) og Halsey (tre låter på Hopeless Fountain Kingdom).

Fire av albumene som Cashmere Cat er kreditert på i 2016/2017 (Kanye West, The Weeknd, Travis Scott og Halsey) gikk alle til førsteplass på den amerikanske albumlisten Billboard Top 200.

I 2018 var Cashmere Cat produsent på album med bl.a. Kanye West og Nas. Han produserte også Benny Blanco’s debutsingle «Eastside», som ble en global hit og gikk til nummer 1 på den offisielle singellisten i Storbritannia i september 2018.

I 2019 var Cashmere Cat medprodusent på sangen «Earth» med blant annet Justin Bieber, Ariana Grande og Lil Dicky. Han var også både låtskriver og produsent på den internasjonale hitsingelen «Señorita» med Shawn Mendes og Camila Cabello, som bl.a. var #1 på Spotify Global Top 50 sommeren 2019 og toppet den amerikanske singellisten Billboard Hot 100 i august samme år.. Cashmere Cats andre #1 som produsent og komponist på Billboard Hot 100 kom i august 2021, da «Stay» med The Kid Laroi og Justin Bieber gikk helt til topps i USA. 

 Egne album 
Det ble i februar 2016 bekreftet at Cashmere Cat skulle utgi et eget debutalbum. I løpet av året ble det sluppet tre singler fra dette albumet, inkludert låten «Wild Love» med The Weeknd som gjestevokalist og «Trust Nobody» med Selena Gomez. Ytterligere to singler, «Love Incredible» med Camila Cabello og «9 (After Coachella)» med den danske sangerinnen MØ, kom tidlig i 2017, før debutalbumet med tittelen 9 ble utgitt på Interscope Records i april samme år. 9 fikk gode anmeldelser i norske riksmedier. 

Album nummer to fra Cashmere Cat, 2019s Princess Catgirl, har mindre fokus på bruk av kjente gjesteartister enn 9. "Emotions", den første singelen fra albumet med tilhørende animert video, ble utgitt i august 2019.

 Priser og nominasjoner 

 År Pris Kategori Åndsverk Resultat  2013 P3 Gull Årets nykommer Samlet produksjon   2015 Bendiksenprisen Samlet produksjon Nominert  2016 Grammy Award Best R&B Song Tory Lanez: 'LUV' Nominert  2017 Spellemannprisen 2016 Årets produsent Samlet produksjon   Spellemannprisen/Music Norway Eksportprisen '16 Nominert  Electronic Music Awards Album of the Year 9 Nominert  Producer of the Year Samlet produksjon  Edvard-prisen Utfordrer   2018 Spellemannprisen 2017 Årets album 9 Nominert  Popsolist  Årets produsent Samlet produksjon Nominert Musikkforleggerprisen 2018 Årets opphaver - popmusikk Samlet produksjon Nominert  2019 Spellemannprisen 2018 Årets internasjonale suksess  Nominert  2020 Spellemannprisen 2019 Årets produsent Samlet produksjon Nominert  2020 Musikkforleggerprisen 2020 Årets verk 2020 FKA Twigs: «Sad day» Nominert  2022 Spellemannprisen 2021  Årets produsent  Samlet produksjon   Årets internasjonale suksess  

 Diskografi 

 Album 
 Cashmere Cat: 9, Mad Love Records/Interscope Records, 2017
 Cashmere Cat: Princess Catgirl, Mad Love Records/Interscope Records, 2019

 EP 
 Cashmere Cat: Mirror Maru, Pelican Fly, 2012
 Cashmere Cat: Wedding Bells, Lucky Me Records, 2014

 Singler 
 Cashmere Cat & DJ Mustard: «Ice Rink», Soundcloud, 2015
 Cashmere Cat feat. Ariana Grande: «Adore», Friends Keep Secrets/Interscope Records, 2015
 Cashmere Cat feat. The Weeknd og Francis & The Lights: «Wild Love», Interscope Records, 2016
 Cashmere Cat feat. Selena Gomez og Tory Lanez: «Trust Nobody», Interscope Records, 2016
 Cashmere Cat feat. Starrah, 2 Chainz og Tory Lanez: «Throw Myself a Party», Interscope Records, 2016
 Cashmere Cat feat. Camila Cabello: «Love Incredible», Interscope Records, 2017
 Cashmere Cat feat. MØ og Sophie: «9 (After Coachella)», Interscope Records, 2017
 Cashmere Cat feat. Ariana Grande: «Quit», Interscope Records, 2017
 Cashmere Cat, Tory Lanez og Major Lazer:  «Miss You», Mad Love/Interscope Records, 2018
 Cashmere Cat: «Emotions», Mad Love/Interscope Records, 2019
 Cashmere Cat: «For Your Eyes Only», Mad Love/Interscope Records, 2019

 Referanser 

 Eksterne lenker 





Kategori:Norske artister innen elektronisk musikk
Kategori:Norske DJ-er
Kategori:Norske plateprodusenter
Kategori:Vinnere av Spellemannprisen